FI Euroopan unionin virallinen lehti C 276/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 276/08

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”ACEITUNA DE MALLORCA”/”ACEITUNA MALLORQUINA”/”OLIVA DE MALLORCA”/”OLIVA MALLORQUINA”

EY-N:o: ES-PDO-0005-01051-29.10.2012

SMM ( ) SAN ( X )

1. Nimi

”Aceituna de Mallorca”/”Aceituna Mallorquina”/”Oliva de Mallorca”/”Oliva Mallorquina”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Aceituna de Mallorca”/”Aceituna Mallorquina”/”Oliva de Mallorca”/”Oliva Mallorquina” kattaa kolme tarjontamuotoa: kokonainen vihreä, murskattu vihreä ja luonnollisen musta. Ne ovat kotoperäisestä Mallorquina-lajikkeesta saatuja syötäväksi tarkoitettuja suolavedessä osittain käyneitä oliiveja. Lisäksi murskatut vihreät oliivit maustetaan fenkolilla ja chilipippurilla ja mustat Mallorcan saaren oliiviöljyllä.

Suojatulla alkuperänimityksellä varustettavilla oliiveilla on oltava seuraavat aistinvaraiset ja fysikaalis-kemialliset ominaisuudet:

— Muoto: hieman epäsymmetrinen sukkula, pyöristynyt kärki ilman nipukkaa, useimmiten pieniä huokosia.

— Koko: pieni tai keskikokoinen.

— Väri: kypsyysasteesta riippuen vihreä, kellertävän vihreä tai mustanruskea.

— Ulkonäkö: kiiltävä.

— Malto: kivi irtoaa helposti mallosta.

— Maku: pääosin karvas.

— Mallon kosketustuntuma: rasvainen.

— Tyydyttymättömät rasvahapot: ≥ 83 % kokonaisrasvahappopitoisuudesta.

— Öljyhappo + linolihappo: ≥ 78 % kokonaisrasvahappopitoisuudesta.

— Kokonaispolyfenolipitoisuus: ≥ 245 mg gallushappoa / 100 g.

— Säilyvyys: pitkä.

Oliivien kypsyysasteen perusteella sadonkorjuuvaiheessa voidaan erottaa toisistaan vihreät ja mustat oliivit. Kypsyysasteen ja jalostuksen, erityisesti maustamisen mukaan saadaan kolme tarjontamuotoa, joilla on seuraavat ominaisuudet:

1) Kokonainen vihreä

Ennen kypsymistä korjatut oliivit. Pidetään kaupan pakattuina liemeen, jonka natriumkloridipitoisuus on vähintään 6 % ja pH-arvo enintään 4,3.

Aistinvaraiset ominaisuudet:

Väri: vihreästä hieman kellertävän vihreään.

Aromi: voimakkaan kasvimainen (oliivipuun lehti) ja mineraalinen (suolaliemi).

Rakenne: kosketettaessa kiinteä, kova ja lähes joustamaton. Suussa erittäin kiinteä, kova ja lohkeamaton, pureskeltaessa selvästi rasvainen ja narskuva.

Maku: voimakas, tasapainoinen sekoitus happamuutta, suolaisuutta ja karvautta.

Suuntuntuma: selvästi supistava ja pistävä.

Pitkä ja selvästi supistava jälkimaku.

2) Murskattu vihreä

Ennen kypsymistä korjatut murskatut vihreät oliivit, jotka on maustettu Mallorcalta peräisin olevalla fenkolilla (Foeniculum vulgare Mill.) ja chilipippurilla (Capsicum annuum L.). Pidetään kaupan pakattuina liemeen, jonka natriumkloridipitoisuus on vähintään 6 % ja pH-arvo enintään 4,3.

Aistinvaraiset ominaisuudet:

Väri: vihreästä hieman kellertävän vihreään, kiiltävä.

Aromi: voimakkaan kasvimainen, selvästi yrttinen (fenkoli) ja hieman chilipippuriin vivahtava.

Rakenne: kosketettaessa pehmeä, periksiantava ja joustava, epikarppi ja mesokarppi ovat leikkaantuneet epäsäännöllisesti murskattaessa. Suussa pehmeä, rasvainen ja keskimääräisen kiinteä.

Maku: voimakas, suolainen ja karvas.

Suuntuntuma: selvästi supistava ja pistävä.

Pitkä jälkimaku.

3) Luonnollisen musta

Kypsymisen jälkeen korjatut oliivit, jotka on maustettu Mallorcan saaren oliiviöljyllä. Pidetään kaupan pakattuina liemeen.

Aistinvaraiset ominaisuudet:

Väri: lähes mustan tummanruskea.

Aromi: keskivoimakas, maanläheinen.

Rakenne: pinta on kosketettaessa pehmeä ja epätasainen. Suussa mesokarppi on rasvainen, pehmeä, mehukas ja löysä.

Maku: voimakas, tasapainoisen hapan ja suolainen.

Suuntuntuma: kevyen karvas ja hieman supistava.

Keskipitkä jälkimaku.

3.3 Raaka-aineet (ainoastaan jalostetut tuotteet)

Ainoastaan kotoperäiseen Mallorquina-lajikkeeseen kuuluvien Mallorcalla tuotettujen oliivien käyttö on sallittua.

Kun tarjontamuotona ovat kokonaiset vihreät oliivit tai murskatut vihreät oliivit, oliivit korjataan vihreinä eli ennen kypsymistä. Mustat oliivit korjataan vasta kypsymisen jälkeen.

Murskatut vihreät oliivit maustetaan Mallorcalta peräisin olevalla fenkolilla (Foeniculum vulgare Mill.) ja chilipippurilla (Capsicum annuum L.) sekä suolalla.

Mustat oliivit maustetaan Mallorcan saaren oliiviöljyllä.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Suojatulla alkuperänimityksellä varustettujen oliivien tuotannon ja jalostuksen (valinta, pesu, murskaaminen, suolaus ja maustaminen) on tapahduttava Mallorcan saarella.

3.6 Viipaloimista, raastamista, pakkaamista jne. koskevat erityiset säännöt

Pakkaaminen on tuotantoprosessin viimeinen vaihe, ja se on ratkaisevan tärkeä oliivien säilymisen ja niiden erityisten laatuominaisuuksien kannalta.

Tuotteen erityisominaisuuksien ja etenkin tuotantomenetelmän ja helposti pilaantuvan luonteen vuoksi oliivit on pakattava Mallorcan saarella. Tämä vaatimus on perusteltu seuraavista syistä:

a) Oliivien ominaispiirteiden ja tuotteen laadun säilymisen varmistaminen. Toimijat vastaavat siitä yhteisesti pyrkien seuraaviin tavoitteisiin: 1) Mallorcan saaren perinteisen tuotannon säilyttäminen, sillä se vaikuttaa ratkaisevasti lopputuotteen erityisominaisuuksien suojelemiseen. Jalostajilla on tarvittavat taidot ja tekniset valmiudet oikean käsittelyn varmistamiseksi. On syytä korostaa, että oliivi on herkkä ja helposti pilaantuva hedelmä. Lisäksi tapa, jolla tuote käsitellään, voi helposti aiheuttaa ei-toivotun toisen käymisen. Koska Mallorca on saari, oliivien kuljettaminen irtotavarana meritse jalostusalueen ulkopuolelle vaatisi huomattavasti aikaa. Sen aikana lämpötila- ja muut ympäristötekijät saattaisivat vaikuttaa haitallisesti oliivien laatuun, makuun, aromiin ja rakenteeseen. Tämän vuoksi uudelleenpakkaaminen ja/tai muut ylimääräiset käsittelyt ovat ehdottomasti kiellettyjä. 2) Se, että pakkausmenetelmät alueella ja sen ulkopuolella voivat poiketa toisistaan riippumatta mahdollisesta järjestelmällisestä valvonnasta, saattaisi heikentää suojattua alkuperänimitystä kohtaan tunnettua luottamusta.

b) Tuotteen jäljitettävyyden ja alkuperän varmistaminen.

Valvonta- ja varmennusjärjestelmän avulla taataan oliivien alkuperä ja jäljitettävyys, kun ne jalostetaan, käsitellään ja pakataan Mallorcan saarella. Näin voidaan estää oliivien mahdollinen sekoittuminen muuta alkuperää olevien oliivien kanssa.

3.7 Merkintöjä koskevat erityiset säännöt

Kaikkien suojatulla alkuperänimityksellä kaupan pidettäviä oliiveja sisältävien pakkausten päällysmerkinnöissä on ilmoitettava seuraavat tiedot:

— suojatun alkuperänimityksen nimi,

— EU:n tunnus tai maininta ”Denominación de Origen Protegida” (SAN) sekä

— aakkosnumeerisella koodilla varustettu etiketti tuotteen jäljitettävyyden tarkastamisen helpottamiseksi.

4. Maantieteellisen alueen tarkka rajaus

Maantieteellinen alue käsittää Baleaarien itsehallintoalueeseen (Espanja) kuuluvan Mallorcan saaren kokonaisuudessaan.

5. Yhteys maantieteelliseen aluperään

5.1 Maantieteellisen alueen erityisyys

Suojatulla alkuperänimityksellä varustettujen oliivien tuotantoon soveltuva maatalousmaa on kalkkipitoista, rakenteeltaan keskikovaa tai kovaa ja runsaasti karkeita aineksia sisältävää. Sen pH-arvo on emäksinen. Se on hyvin kivistä, mikä on suotuisa tekijä vesitalouden kannalta. Se rakentuu vaakasuorista kerrostumista ja niiden väliin kertyneestä hienosta savesta, johon oliivipuiden juuristo pääsee mainiosti tunkeutumaan.

Oliivia viljellään yleensä pengerviljelmillä, mikä soveltuu hyvin maaston korkeuskäyriin. Penkereet suuntautuvat etelään, mikä tarjoaa mahdollisimman paljon auringonpaistetta ja suojaa viljelmiä kylmiltä pohjoistuulilta. Vaikeakulkuisessa maastossa sato on korjattava käsin, jolloin voidaan valikoida laadukkaimmat oliivit.

Vedensaanti on yksinomaan sateiden varassa. Viljelijöiden kokemuksen perusteella keinokastelu vaikuttaa haitallisesti oliivien tunnusomaiseen rakenteeseen, minkä vuoksi sitä ei käytetä.

Mallorquina-lajikkeen oliivipuiden varttamisessa perusrunkona käytetään yksinomaan villioliivipuuta, joka on ihanteellinen kestävyytensä ansiosta. Se kasvaa luonnonvaraisena saaren metsissä, ja on siten sopeutunut erinomaisesti ympäristöönsä.

Tiloilla pidetään perinteisesti myös lampaita. Ne syövät rikkaruohot ja villiversot, ja niistä saadaan myös orgaanista lannoitetta.

Maustaminen perustuu jalostajien osaamiseen ja on myös läheisesti sidoksissa maantieteelliseen alkuperään. Murskatut vihreät oliivit maustetaan Mallorcalta peräisin olevalla fenkolilla ja chilipippurilla, jotka ovat saarelaisten suuresti arvostamia ainesosia. Mustien oliivien maustaminen tuotantoalueelta peräisin olevalla oliiviöljyllä on vankka osoitus tiiviistä yhteydestä oliivien ja niiden tuotantoalueen välillä.

Vuosisataisen oliivinviljely- ja jalostusperinteen myötä toimijoille on kertynyt paljon useimmiten suullisesti eteenpäin siirtynyttä osaamista, jonka ansiota on tuotteen laatu. Kokemuksen kautta kehittyneiden hyvien viljelykäytänteiden ansiosta voidaan esimerkiksi rajoittaa mahdollisimman pitkälle ja jopa kokonaan välttää viallisten, jalostettaviksi kelpaamattomien oliivien kehittyminen. Jalostajien vankka asiantuntemus auttaa myös estämään oliivien käyminen ja muut haitalliset reaktiot. Kaikki tämä on mahdollista mukauttamalla käsittely- ja ympäristöolosuhteet sekä käytettävät välineet ja laitteet oliivien ominaisuuksiin.

Viljelijöiden erityisosaaminen liittyy esimerkiksi varttamiseen käytettäviin villioliivipuun perusrunkoihin, viljelyyn ilman keinokastelua, mikä antaa oliiveille voimakkaamman maun, ja kutakin tarjontamuotoa vastaavassa oikeassa kypsyysvaiheessa käsin tapahtuvaan sadonkorjuuseen. Kun sato korjataan käsin, on mahdollista valita täsmälleen oikea ajankohta, mikä vaikuttaa suoraan kahteen tärkeään ominaisuuteen, fenolien ja haihtuvien yhdisteiden pitoisuuksiin, jotka antavat oliiveille niille ominaisen maun ja aromin.

Jalostajien erityisosaaminen liittyy esimerkiksi murskattujen vihreiden oliivien maustamiseen käytettävän fenkolin ja chilipippurin sekä mustien oliivien maustamiseen käytettävän saaren oman oliiviöljyn oikeaan annosteluun. Jalostajat osaavat myös tuoda esiin oliivien luontaiset ominaisuudet välttämällä käsittelyssä alkalien käyttöä karvauden säilyttämiseksi ja sääntelemällä pH-arvoa ennen pakkaamista toisen käymisen estämiseksi.

5.2 Tuotteen erityisyys

Suojan kattama oliivilajike on Mallorcan saarelle ominainen ja kehittynyt kotoperäisestä Aceituna de Mallorca -lajikkeesta.

Piirre, joka erottaa kyseisen suojatun alkuperänimityksen muista, johtuu pääasiassa seuraavista aistinvaraisista ominaisuuksista, joihin tuotteen maine perustuu: karvaus, rasvaisuus ja aromi.

Karvaus on kuluttajien useimmiten mainitsema Aceituna de Mallorca -oliivin erottuva ominaisuus. Se johtuu vihreiden ja mustien oliivien korkeasta polyfenolipitoisuudesta. Lisäksi perinteinen jalostusmenetelmä ei juurikaan muuta näiden antioksidanttisten yhdisteiden pitoisuutta, joihin lopputuotteen karvaus ja supistavuus perustuvat.

Aceituna de Mallorca -oliivien tyydyttymättömien rasvahappojen pitoisuus on yli 83 %. Niiden sulamispiste on alle 39 °C, minkä vuoksi ne liukenevat pureskeltaessa suuhun antaen tuotteelle kuluttajien suuresti arvostaman tyypillisen rasvaisuuden.

Murskatun vihreän oliivin aromissa tuntuu selvästi maustamiseen käytetty fenkoli, ja sen rakenne on lajikkeelle ominainen ja johtuu jalostusmenetelmästä.

Mustan oliivin erottuviin ominaisuuksiin vaikuttavat lähinnä lajike ja erityisesti siinä vaiheessa tapahtuva sadonkorjuu, kun hedelmät ovat jo lähes liian kypsiä, sekä maustaminen alueelta peräisin olevalla oliiviöljyllä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Oliivipuu on laji, joka sopeutuu hyvin viljely-ympäristöönsä ja käytettyihin viljelymenetelmiin. Alueen pinnanmuodostuksen, maaperä- ja ilmasto-olosuhteiden, pitkän viljelyperinteen ja viljelijöiden kokemuksen perusteella näiden oliivien ja niiden maantieteellisen tuotantoalueen välinen yhteys ilmenee ominaisuuksissa, jotka erottavat sen muista oliiveista.

Villioliivipuun leviämiselle ihanteelliset olosuhteet maantieteellisellä alueella, ihmisen panos (parhaiden yksilöiden valikoiminen) ja evoluutio ovat johtaneet Mallorquina-lajikkeen oliivipuun kehittymiseen. Viljelykäytäntöjen ja ikivanhojen jalostusmenetelmien tuloksena siitä on kehittynyt oliivi, joka nykyisin erottuu muista laatunsa perusteella.

Tämä erityislaatu johtuu neljästä tekijästä, jotka määrittelevät maantieteellisen alueen ja tuotteen ominaisuuksien välisen yhteyden: ilmasto-ja maaperäolosuhteet, tuotteen omat geneettiset ominaisuudet, viljely-ympäristö ja erityinen jalostusmenetelmä.

Ilmasto on tyypillinen Välimeren ilmasto. Sen erityispiirteitä ovat runsas auringonpaiste, lauhkeat tai viileät talvet ja kuivat kuumat kesät. Maaperä on hyvin karbonaattipitoista (kalkkikiveä). Nämä tekijät vaikuttavat oliivien korkeaan polyfenolipitoisuuteen, joka puolestaan vaikuttaa maun karvauteen ja supistavaan suuntuntumaan kolmoishermon alueella. Molemmat ovat Aceituna de Mallorca -oliivin erityisominaisuuksia.

Viljelijöiden kokemusperäiseen tietoon perustuvan valinnan tuloksena syntyneiden geneettisten ominaisuuksiensa perusteella lajike voidaan määritellä geno- ja fenotyyppisesti erilliseksi kotoperäiseksi lajikkeeksi. Sen vahvistaa myös Baleaarien yliopistossa vuonna 2011 tehty tutkimus, jonka mukaan tuotteelle ominaiseen rasvaisuuteen vaikuttava rasvahappoprofiili ja mallosta helposti irtoava kivi tekevät siitä erityisen hyvin syötäväksi soveltavan oliivin.

Viljelyominaisuuksien osalta on mainittava porrastettu käsin tapahtuva sadonkorjuu. Kokonaiset ja murskatut vihreät oliivit korjataan ennen kypsymistä ja mustat oliivit kypsymisen jälkeen. Näin oliivit voivat kypsyä puussa, mikä antaa kaikille kolmelle tarjontamuodolle niiden tyypilliset aistinvaraiset erityisominaisuudet. Kokeneiden viljelijöiden käsin tekemä sadonkorjuu puolestaan auttaa varmistamaan parhaat mahdolliset aistinvaraiset ominaisuudet, ja sen ansiota on myös kokonaisille ja murskatuille vihreille oliiveille tyypillinen kiinteä rakenne.

Jalostusmenetelmän erottuvia piirteitä ovat murskattujen oliivien maustaminen perinteisesti saarella tuotetulla fenkolilla ja chilipippurilla, jotka antavat oliiveille niille ominaisen maun. Mustien oliivien maustaminen perinteisesti lisäämällä niihin Mallorcan saaren oliiviöljyä lisää oliiveille ominaista rasvaisuutta. Lisäksi alkalien käytön välttäminen aiheuttaa sen, että kokonaisten ja murskattujen vihreiden oliivien luontainen kiinteä rakenne ja maun karvaus eivät juurikaan muutu.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://www.caib.es/sacmicrofront/archivopub.do?ctrl=MCRST63ZI124069&id=124069

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.